《陪陈叔易汪彦章登浮翠来》
宋代·李处权

群峰如高马，飞云若为驭。
苍翠来无际，摆脱欲仙去。
我时登兹来，物色生四顾。
同行有君子，粲笑随杖屦。
樵苏自生理，孤烟横匹素。
归鸟枫树林，天高西日暮。
不见髯将军，长桥斩蛟处。
安得起斯人，扶危正天步。
平生江湖想，齿发凋行路。
倘有百斛舟，载酒经烟雾。

作者简介：（?—1155）宋徐州丰县人，徙江宁溧阳，字巽伯。李淑曾孙。徽宗宣和间，与陈恬、朱敦儒并以诗名。南渡后曾领三衢。卒年七十余。有《崧庵集》。